וקעם עמה מרחיק ומשה נגש לערפלה דתמן האלהים ומלל יהוה עם משה למימר שמעת ית קל מלי עמה הדן דמללו עמך היטבו כל דמללו מן יתן ויהי לבון דן לון למדחלה מני ולמטר ית פקודי כל יומיה לבדיל יתיטב לון ולבניון לעלם נביא אקים לון מבגו אחיון כבתך ואתן מלי בפמה וימלל לון ית כל דאפקדנה ויי אנשה דלא ישמע למליו דימלל בשמי אנא אבעי מנה ברן נביה דיעתד לממללה ממלל בשמי ית דלא פקדתה לממללה ואד ימלל בשם אלהים עורנים ויתקטל נביה ההוא וכד תימר בלבך איך יתעכם ית ממללה דלא מללה יהוה דימלל נביה בשם יהוה לא יהי ממללה ולא ייעל הוא ממללה אד לא מללה יהוה בזידנו מללה נביה לא תמור מנה אזל אמר לון עזרו לכון למשכניכון ואתה הכה קעם עמי ואמלל עמך ית כל מצותה גזריה ודיניה אד תלפנון ויעבדון בארעה דאנה יהב לון למירתנה